Vlakfontein-moorde: ‘Dít is hoekom ek dit gedoen het’[WAARSKUWING] Van die inligting in die berig is grafies en kan sensitiewe lesers ontstel. Vusi Ernest Mabaso (27) tydens ŉ vorige verskyning in die Lenasia-landdroshof. Foto: Simphiwe Mbokazi/ANA Een van die mans wat aangekla word van die moord op sewe lede van ŉ familie in Vlakfontein, suid van Johannesburg, het Woensdag in die Protea-landdroshof beweer hy is deur sy medebeskuldigde gedwing om die moorde te pleeg en het dit gedoen omdat hy vir sy lewe gevrees het. Ernest Mabaso (27) het aan die hof gesê Fifita Khupe het hom gedwing om een van die kinders te verkrag voordat hy hulle vermoor het. Mabaso en Khupe (61) staan tereg op sewe aanklagte van moord en diefstal. Mabaso word ook deur drie aanklagte van verkragting in die gesig gestaar. Hy het skuld op die aanklagte teen hom ontken en aan die hof gesê sy familie kan borgtog van R5 000 bekostig. Mabaso is in Nelspruit, Mpumalanga, gebore en het in 2012 ŉ onderwysdiploma aan die Noordwes-Universiteit verwerf. Hy was werkloos ten tyde van sy inhegtenisneming. Mabaso het as deel van sy beëdigde verklaring vir sy borgtogaansoek gesê hy wil graag kortliks die omstandighede bekendmaak wat daartoe gelei het dat die moorde uitgevoer is. In die verklaring beweer hy toe hy in 2015 sy praktiese opleiding by Rawana Secondary School in Hlabane gedoen het, hy ŉ kamer naby die skool gehuur het. “Die verhuurder en ander onbekende mense het my bedwelm en ontvoer en ek het in Kaapstad wakker geword. Twee mans het my in ŉ donker kamer besoek en ek is ingelig daar is ŉ taak wat hulle wil hê ek moet in Johannesburg gaan uitvoer,” het Mabaso gesê. Hy beweer hy het daarna vir die onbekende mans begin werk en gehelp om dwelms vir hulle te verpak. Ná ŉ tydperk het die mans glo vir hom gesê hulle het al die inligting bekom wat hulle nodig gehad het oor die werk wat in Johannesburg gedoen moes word. Ernest Mabaso en Fifita Khupe tydens ŉ vorige verskyning in die Lenasia-landdroshof toe daar ŉ kragonderbreking by die hof was. Foto: Itumeleng English/ANA Mabaso sê dit is vir hom gesê as hy polisie toe sou gaan, hulle hom sou doodmaak en niks sou met hulle gebeur nie aangesien hulle saam met die polisie werk. “Hulle het my gedwing om die naam Sibusiso Ernest Khoza te gebruik vir die doel van die werk en het my vertel wat ek moes doen. Ek het ŉ Facebook-profiel opgestel onder die naam Sibusiso en vir Sne en Nomfundo Khoza vriendskapversoeke gestuur. Net Sne het my vriendskapversoek aanvaar.” Mabaso sê hy het voorgegee om ŉ lid van die Khoza-familie te wees en het later met Sne op WhatsApp begin gesels. Sy het hom mettertyd by die familie se WhatsApp-groep bygevoeg en hulle het vir hom gesê hy moet kom kuier. “Die mense in Kaapstad het my toe ingelig dat ek Johannesburg toe moet gaan en hulle doodmaak. Ek het geweier om dit te doen en hulle het my gedreig. Ek het vir hulle gesê ek is net ŉ onderwyser, ek het nog nooit iemand doodgemaak nie. Ek het besluit om ŉ motor te steel sodat ek kan huis toe ry, maar die voertuig is as gesteel aangemeld en ek is in King Williams Town in die Oos-Kaap in hegtenis geneem.” Mabaso sê nadat hy uit die tronk vrygelaat is, het dieselfde mense hom opgespoor en gesê hy het nog die werk in Johannesburg om klaar te maak. Hy sê hulle het weer gedreig dat hulle hom sou vermoor indien hy hulle verraai. Volgens Mabaso het hy daarna Johannesburg toe gereis waar hy vir Khupe ontmoet het. Khupe het hom opdrag gegee om die Khoza-familie se vertroue te wen en nie uit die oog te verloor nie dat hy veronderstel is om hulle te vermoor. Enerst Mabaso en Fifita Khupe tydens ‘n vorige verskyning in die landdroshof in Atteridgeville. Foto: ANA Mabaso sê ná ŉ paar maande het Khupe hom opdrag gegee om die familie nou te vermoor. Mabaso sê Khupe het ook vir hom ŉ hamer gegee. “Hy het gesê ek moet hulle twee keer met die hamer slaan sodat hulle nie enige geluid sou maak nie.” Hy sê hy het aanvanklik vier lede van die familie vermoor en daarna het Khupe hom gebel en gevra of hy dit gedoen het. Hy beweer Khupe het hom gevra of hy die drie vroue verkrag het voordat hy hulle vermoor het en hy het gesê hy het, hoewel hy dit nie gedoen het nie. “Ek het aan die vier familielede gedoen wat hy gesê het ek moet en daarna het hy gesê ek moet die kinders in Palm Springs gaan haal. Ek het hulle gaan haal en daarna vir Karabo in sy [Khupe] teenwoordigheid verkrag. Daarna het hy gekyk hoe ek die kinders versmoor en hulle in ŉ agterkamer gaan sit,” het Mabaso gesê. Hy beweer hy het daarna ŉ bankkaart gesteel en geld getrek sodat hy Nelspruit toe kon vlug. Hy is by sy ouma se huis in hegtenis geneem. “Ek erken het ek die geweld teen die oorledenes gepleeg, maar ek ontken dat ek die bedoeling gehad het. Ek is deur Khupe gedreig en gedwing en ek het vir my lewe gevrees,” het Mabaso gesê. Maroela Media het vroeër berig bure het op 29 Oktober vanjaar by die polisie oor ŉ onaangename reuk gekla wat van die Khoza-familie se huis in Vlakfontein gekom het. Nadat beamptes ŉ deur afgebreek het, het hulle op ŉ gruvonds afgekom. Sewe liggame is onder hopies sand in die huis en in ŉ buitekamer gevind. Daar was bloedspatsels teen die mure.